Jishimikila 102: Yesu Wasangulwa
NANCHI wamuyuka awe mwanamukazhi ne banabalume babiji baji pa kikye kipikichala nyi? Awe mwanamukazhi ke Maliya wa ku Mangadala, mulunda nanji Yesu. Banabalume bavwala bivwalo bitoka ke bamalaika. Akye kibamba kya kicheche mubena kutala Maliya yo mpunzha mo bamubikile Yesu byo afwile. Itelwa amba kilende. Pano mubiji ufwamo! Ñanyi wamusendele? Twaya tumone.
Yesu byo afwile, bañanga bamwambijile Pilato amba: ‘Yesu byo akijinga mumi waambile’mba pa kupitapo moba asatu ukasangulwa. Onkao mambo mukambizhe’mba, kilende bekilame bulongo, kuchina’mba, baana banji ba bwanga bakamwangatamo, ne kwibabula bantu amba, wasangulwa mu bafu!’ Pilato waambijile bañanga amba batume bashilikale na kulama kilende.
Bino lukelo pa juba ja busatu kufuma pafwijile Yesu, malaika wa Yehoba waishile. Waalumwineko jibwe ku kilende. Bashilikale bazakamine bingi kya kuba’mba bakankelwe ne kwenda. Kyapeleleko, byo batajile mu kilende, bamwene kafwamo muntu! Bashilikale bamo bayile mu muzhi na kwambila bañanga. Nanchi wayuka byaubile boba bañanga batama nyi? Bapaine mali ku bashilikale kuba’mba babepe. Bano bañanga baambijile bashilikale amba: ‘Mukambe’mba, baana banji ba bwanga bajikwiya bufuku, ne kumwiba kasa twalaala.’
Aba banabakazhi balunda nanji Yesu nabo bayile ku kilende. Byo bafikile bakuminye bingi pa kutana ufwamo mu kilende! Nobe mu kukopa kwa jiso, kwibamwekejile bamalaika babiji mu bivwalo bitoka. Bano bamalaika baipwizhe’mba: ‘Mambo ka o mubena kumukebela Yesu kuno? Wasangulwa. Yainga lubilo, kebabulai baana banji ba bwanga.’ Bano banabakazhi bayile lubilo! Pano byo bayilenga mu jishinda muntu umo wibemikile. Nanchi wamuyuka uno muntu nyi? Wajinga Yesu! Wibambijile’mba: ‘Yainga kebabulai baana bami ba bwanga.’
Banabakazhi byo babujile baana ba bwanga ba kwa Yesu amba Yesu wasangulwa ne kumona bamumona, baana ba bwanga bakankelwe kwitaba. Petelo ne Yoano bayile lubilo ku kilende na kwimwena abo bene, bino bataine kuba’mba ufwamo mu kilende! Petelo ne Yoano byo bafumineko, Maliya wa ku Mangadala washajile konka ku kilende. Po po asumbijile mu kilende ne kumonamo bamalaika babiji.
Nanchi wayuka kyamwekele ku mubiji wa kwa Yesu nyi? Lesa ye walengejile’mba mubiji wanji azhimañane. Lesa kechi wamusangwile Yesu na mubiji wa bumuntu ye afwile nanji ne. Wamupele Yesu mubiji mupya wa bumupashi, byonka biji bamalaika ba mwiulu. Bino pa kuba’mba amweshe baana banji ba bwanga amba wasanguka, Yesu waikele na mubiji wakonsheshe kumona bantu, kwesakana na byo tukafunda kulutwe.
Mateo 27:62-66; 28:1-15; Luka 24:1-12; Yoano 20:1-12.
Mepuzho
- Awe mwanamukazhi uji pa kipikichala ñanyi, nga abe banabalume babiji bañanyi, kabiji kwepi ko baji?
- Mambo ka Pilato kyo aambijile bañanga amba batume bashilikale ba kuya na kulama kilende kya kwa Yesu?
- Malaika waubile ka ku manyanshi pa juba ja busatu Yesu saka afwa kala, kabiji bañanga baubilepo ka?
- Mambo ka banabakazhi bamo kyo bakuminye kimye kyo baile ku kilende kya kwa Yesu?
- Mambo ka Petelo ne Yoano kyo bayijile ku kilende kya kwa Yesu, kabiji bataineko ka?
- Ki ka kyamwekele ku mubiji wa kwa Yesu, pano bino waubilepo ka pa kuba’mba amweshe baana banji ba bwanga amba mumi?
Mepuzho akwabo
- Tanga Mateo 27:62-66 ne 28:1-15.
Pa juba ja lusanguko lwa kwa Yesu, bañanga bakatampe, Bafaliseo ne bakulumpe balengele byepi mambo mupashi wazhila? (Mat. 12:24, 31, 32; 28:11-15)
- Tanga Luka 24:1-12.
Jishimikila ja lusanguko lwa kwa Yesu jimwesha byepi amba Yehoba wanemeka banabakazhi kwikala bakamonyi baketekelwa? (Luka 24:4, 9, 10; Mat. 28:1-7)
- Tanga Yoano 20:1-12.
Nanchi Yoano 20:8, 9 witukwasha byepi kwikala batekanya umvwe kechi twaumvwisha kufikizhiwa kwa bungauzhi bwa mu Baibolo ne? (Mana. 4:18; Mat. 17:22, 23; Luka 24:5-8; Yoa. 16:12)
bem_Latn bem_Latn bem_Latn bem_Latn bem_Latn bem_Latn bem_Latn umb_Latn bem_Latn bem_Latn bem_Latn bem_Latn lug_Latn lug_Latn bem_Latn bem_Latn sna_Latn bem_Latn cjk_Latn bem_Latn cjk_Latn bem_Latn